Diari Oficial de la Generalitat Valenciana


Sumari del DOGV 5986, del 01-04-2009 (2009/3604)

RESOLUCIÓ de 27 de març de 2009, de la directora general de Producció Agrària, per la qual es despleguen diversos aspectes relacionats amb l'aplicació de l'orde de bases per a la concessió de les ajudes a la subscripció d'assegurances agràries per al Pla 2009 i següents.
-------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5986

Data del DOGV
:   01-04-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/3604


Data del document
:   27-03-2009

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Anàlisi jurídica

 Descriptors 

:   * segur agrícola
    * legislació
    * suport econòmic
    * ajuda a l'agricultura

RESOLUCIÓ de 27 de març de 2009, de la directora general de Producció Agrària, per la qual es despleguen diversos aspectes relacionats amb l'aplicació de l'orde de bases per a la concessió de les ajudes a la subscripció d'assegurances agràries per al Pla 2009 i següents. [2009/3604]  
Una vegada publicada l'Orde de 17 de febrer de 2009, de la Conselleria d'Agricultura, Pesca i Alimentació, per la qual es regulen les subvencions a la subscripció d'assegurances agràries del Pla Nacional d'Assegurances Agràries Combinades (DOCV núm. 5963, de 26 de febrer de 2009), és procedent la publicació d'esta resolució, en què es determinen els percentatges de subvenció específics per a cada línia d'assegurança i la resta de requisits en relació amb l'article 23.2 de la Llei 38/2003, de 17 de novembre, General de Subvencions, i es despleguen els aspectes de gestió previstos en la bases reguladores  
A l'efecte de les disposicions del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes regulades en esta resolució s'adapten als requisits establits en els articles 12 i 16 del Reglament 1857/2006, de la Comissió, de 15 de desembre de 2006, sobre l'aplicació dels articles 87 i 88 del Tractat a les ajudes estatals per a les petites i mitjanes empreses dedicades a la producció de productes agrícoles i pel qual es modifica el Reglament 70/2001 (DOUE L358, de 16.12.06). La informació resumida del règim d'ajudes s'ha remés a la Comissió Europea, amb l'assignació del número de registre de l'ajuda XA261/2008.  
Per tot això, a proposta de la directora general de Producció Agrària, en virtut del que s'establix en l'article 70 de la Llei 5/1983, de 30 de desembre, del Consell (segons la redacció feta en la Llei 12/2007, de 20 de març), basant-se en les competències establides en el Decret 121/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Agricultura, Pesca i Alimentació, i fent ús de les atribucions conferides en la disposició final primera de l'orde de bases, resolc:  
Apartat primer. Percentatges de subvenció  
D'acord amb el que s'establix en l'article 3.3 de l'orde reguladora de les ajudes per al Pla 2009, s'establixen els percentatges de subvenció següents:  
1. El percentatge de subvenció base de la Conselleria d'Agricultura, Pesca i Alimentació a la subscripció de les assegurances serà del 60% de la subvenció concedida per ENESA.  
2. El percentatge anterior s'incrementarà amb les subvencions addicionals següents:  
a) 10% per a les parcel·les inscrites en les denominacions d'origen (d'ara en avant, DO) o indicacions geogràfiques protegides (d'ara en avant, IGP) el titular de la inscripció de les quals siga coincident amb l'assegurat o, si no ho és, que l'assegurat tinga autorització del titular de la inscripció a l'efecte de percepció d'esta subvenció.  
Les DO i IGP a què fa referència el paràgraf anterior són les següents:  
- DO de Vins Utiel-Requena.  
- DO de Vins Alacant.  
- DO de Vins València.  
- DO Raïm de Taula del Vinalopó.  
- DO Nespres de Callosa d'En Sarrià.  
- DO Xufa de València.  
- DO Carxofa de Benicarló.  
- DO Arròs de València.  
- DO Kaki Ribera del Xúquer.  
- IGP Cítrics Valencians.  
- IGP Cireres de la Muntanya d'Alacant.  
b) 10% per a la línia de cobertura davant del pixat en cítrics.  
c) 10% per a les parcel·les de raïm de vinificació amb taxa de cost de l'assegurança superior al 22%.  
d) 10% per a la línia d'encefalopatia espongiforme bovina (EEB).  
e) 35% per a les línies de retirada i destrucció d'animals bovins morts a l'explotació. Per als no bovins l'increment és del 37%.  
f) 10% per a les pòlisses agrícoles en què no siga aplicable a l'assegurat el tram de subvenció addicional establida per ENESA, lligada a les característiques de l'assegurat, perquè no posseïx la condició d'agricultor professional, titular d'explotació prioritària, soci d'una organització de productors, jove agricultor o titular d'explotació inclosa en un contracte territorial de zona rural.  
3. Les subvencions anteriors són compatibles entre si i s'aplicaran, quan corresponga, sumant els percentatges anteriorment establits per a cada tram, sempre que no superen els límits establits en l'article 3.1 de l'orde reguladora de les ajudes.  
Apartat segon. Gestió i control de les subvencions addicionals  
1. Tenint en compte la dispersió en el temps de l'inici de contractació de les diferents línies d'assegurament, i que el Pla 2009 és el primer de la posada en marxa de la gestió informatitzada de les subvencions addicionals, per a les línies l'inici de la contractació de les quals té lloc durant el primer trimestre de l'any 2009, l'entrega dels registres de parcel·les i dels titulars de la seua inscripció per part de l'òrgan competent a la Conselleria d'Agricultura, Pesca i Alimentació es realitzarà dins dels deu dies següents del de la data de la publicació d'esta resolució. En el cas de la DO Raïm de Taula del Vinalopó l'entrega es realitzarà setmanalment.  
Per a la resta de línies del Pla 2009 i totes les que tinguen l'inici de contractació en el primer trimestre de l'any 2010, la data límit per a l'entrega dels fitxers serà d'un mes d'antelació a la data d'inici de la contractació.  
2. Les informacions anteriors s'entregaran en format access, excel o txt; en el cas de fitxer TXT, els camps estaran separats per punt i coma.  
Els fitxers anteriors se sotmetran a un procés de validació previ a la seua càrrega i acceptació per la Conselleria d'Agricultura, Pesca i Alimentació. En este procés es comprovaran els punts següents:  
a) Emplenament de tots els camps identificatius de la parcel·la, compostos pels codis INE de la província i municipi d'ubicació de la parcel·la i de les seues referències cadastrals (polígon, parcel·la i, si és el cas, subparcel·la cadastral), com també la superfície expressada en metres quadrats, cultiu i varietat.  
b) Emplenament del camp NIF/CIF del titular de la inscripció, de l'algoritme, i del nom o raó social i correspondència amb el fitxer de contribuents de l'Agència Estatal d'Administració Tributària (d'ara en avant, AEAT).  
3. La Conselleria d'Agricultura, Pesca i Alimentació informarà l'òrgan competent dels registres que no han superat la validació i els motius del rebuig. Estos ens podran esmenar els registres afectats i tornar-los a presentar davant de la Conselleria, però respectant sempre el termini d'entrega fixat en el punt 1 d'este apartat.  
A partir de la finalització del termini d'entrega de fitxers, només s'admetran modificacions derivades de causa de força major o errades materials justificades segons el parer de la Conselleria d'Agricultura, Pesca i Alimentació.  
4. La Conselleria d'Agricultura, Pesca i Alimentació realitzarà encreuaments de les parcel·les de les pòlisses a què s'haja aplicat la subvenció addicional, amb el fitxer entregat per l'òrgan competent, incloses, si és el cas, les modificacions esmentades en l'apartat 3 anterior. Estos encreuaments es repetiran cada vegada que es produïsca una nova càrrega de pòlisses en el sistema o es modifique el fitxer entregat per l'òrgan competent en virtut de les modificacions mencionades.  
La Conselleria d'Agricultura, Pesca i Alimentació només acceptarà a càrrec seu les subvencions addicionals aplicades a les parcel·les que superen la validació anterior. Per a les parcel·les que no la superen, la Conselleria d'Agricultura, Pesca i Alimentació comunicarà esta circumstància tant a Agroseguro, perquè si és el cas regularitze a càrrec del prenedor, com al prenedor, el qual haurà de verificar, si és el cas, l'origen de l'errada i instar l'assegurat a la correcció de les dades de la pòlissa o del fitxer de parcel·les inscrites, segons pertoque.  
En el cas particular de parcel·les amb subvenció addicional per inscripció en la IGP Cítrics Valencians, la Conselleria d'Agricultura, Pesca i Alimentació realitzarà els encreuaments que es mencionen en el primer paràgraf del present punt 4, i proporcionarà a Agroseguro un fitxer amb les dades de les parcel·les que figuren inscrites en la IGP, a fi que Agroseguro procedisca a la regularització de les pòlisses a càrrec de la Conselleria.  
Apartat tercer. Gestió i control de pòlisses ramaderes  
La Conselleria d'Agricultura, Pesca i Alimentació sotmetrà les pòlisses ramaderes a un encreuament amb el Registre d'Explotacions Ramaderes (d'ara en avant, RERA) de la Comunitat Valenciana, a fi de comprovar respecte al registre l'existència i la coincidència del número del llibre d'explotació indicat en la pòlissa, com també la correspondència entre l'espècie assegurada i la registrada i la compatibilitat entre el nombre d'animals assegurats i la capacitat registrada. La compatibilitat entre el nombre d'animals assegurats i els registrats es considerarà complida quan el nombre d'animals assegurats no supere els registrats.  
En el cas d'assegurances d'aviram de carn i porcí d'engreix, podrà admetre's un nombre d'animals assegurats superior al registrat sempre que hi haja una justificació tècnica i no se superen els límits del 15% per a l'aviram i del 10% per al porcí d'engreix.  
Les pòlisses que no superen el control anterior quedaran sense acceptar la subvenció sol·licitada a càrrec de la Conselleria d'Agricultura, Pesca i Alimentació mentre que no siguen esmenades pel prenedor a través del procediment d'esmena i millora corresponent, o modificades per Agroseguro eliminant les circumstàncies que n'impossibilitaven l'acceptació.  
La Conselleria d'Agricultura, Pesca i Alimentació comunicarà al prenedor, a través del procediment administratiu corresponent, les pòlisses que no han superat la validació, i se li concedirà un termini de 10 dies hàbils perquè s'esmene l'error detectat, bé modificant la pòlissa, per a la qual cosa notificarà les correccions que pertoquen a Agroseguro i/o sol·licitant a l'assegurat la modificació de les dades existents en el RERA, segons siga procedent, i remetrà una còpia de tot això al Servici de Protecció de Rendes Agràries. L'esmena de l'expedient, pel que fa a les dades del RERA, només es considerarà realitzada quan el Servici de Ramaderia accepte la modificació proposada.  
Apartat quart. Gestió i control de la identitat dels assegurats i l'alta en l'AEAT  
La Conselleria d'Agricultura, Pesca i Alimentació comprovarà per a cada assegurat la seua alta en l'AEAT, com també la compatibilitat del nom de l'assegurat en la pòlissa i el nom que per a eixe NIF/CIF figura en el fitxer de l'AEAT.  
En els casos en què les pòlisses no superen la validació anterior, es comunicarà al prenedor, a través del procediment administratiu corresponent, les pòlisses que no han superat la validació, i se li concedirà un termini de 10 dies hàbils perquè s'esmene l'error detectat, bé modificant la pòlissa, per a la qual cosa notificarà les correccions que procedisquen a Agroseguro i/o sol·licitant a l'assegurat la modificació de les dades existents en l'AEAT, segons siga procedent, i remetrà una còpia de tot això al Servici de Protecció de Rendes Agràries. L'esmena de l'expedient quant a les dades de l'AEAT només es considerarà realitzada quan l'Agència accepte la modificació proposada.  
Per als casos en què la baixa en l'AEAT haja tingut lloc com a conseqüència de la defunció de l'assegurat després de la formalització de la declaració de l'assegurança, el prenedor haurà de remetre al Servici de Protecció de Rendes Agràries una còpia de la declaració de l'assegurança i del certificat de defunció, a fi de verificar les circumstàncies mencionades.  
Apartat cinc. Resolució denegatòria de l'ajuda  
Transcorregut el termini del tràmit d'audiència sense que s'haja produït l'esmena de les errades notificades, l'òrgan competent dictarà una resolució denegatòria de l'ajuda sol·licitada en els termes previstos en l'article 89 de la Llei 30/1992, de Règim Jurídic de les Administracions Públiques i del Procediment Administratiu Comú, i es traslladarà a Agroseguro perquè procedisca a la regularització de les pòlisses afectades a càrrec del prenedor.  
Apartat sis. Règim de recursos  
Contra la resolució és procedent el recurs de reposició davant del mateix òrgan que l'ha dictat, en el termini d'un mes comptador des de l'endemà d'aquell en què tinga lloc la notificació, d'acord amb el que s'establix en els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta en la Llei 4/1999, o directament un recurs contenciós administratiu, en el termini de dos mesos comptadors des de l'endemà de la publicació, de conformitat amb el que s'establix en els articles 10 i 46 de la Llei de la Jurisdicció Contenciosa Administrativa.  
Apartat set. Entrada en vigor  
Esta resolució entrarà en vigor el dia que es publique en el Diari Oficial de la Comunitat Valenciana i serà aplicable a totes les pòlisses subscrites per al Pla d'Assegurances Agràries Combinades de 2009.  
València, 27 de març de 2009.- La directora general de Producció Agrària: Laura Peñarroya Fabregat.